b'\n_START_ARTICLE_\nFranc Gomil\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nSrednjo \xc5\xa1olo je obiskoval na Ptuju in Gradcu. Vstopil je v mariborsko semeni\xc5\xa1\xc4\x8de, 25. julija 1896 je bil v Mariboru posve\xc4\x8den v duhovnika. _NEWLINE_Deloval je kot kaplan pri Sv. Martinu v Velenju (1896-97), v Jarenini (1897-1901), pri Sv. Barbari v Vurberku (1901-03) in pri Sv. Benediktu (1903-06). Eno leto je bil provizor pri Sv. Barbari v Halozah, nato pa je prevzel \xc5\xbeupnijo Sv. Peter na Medvedovem selu. Od leta 1919 je bil \xc5\xbeupnik pri Sv. Benediktu v Slovenskih goricah. _NEWLINE_Od leta 1931 je bil tudi dekan \xc5\xa1entlenartske dekanije._NEWLINE_29. julija 1941 so ga nem\xc5\xa1ki vojaki aretirali in odpeljali v ptujske zapore, nato pa v Rajhenburg (Brestanica). 27. septembra so ga odpeljali na Hrva\xc5\xa1ko, v Slavonsko Po\xc5\xbeego, kjer je zbolel. Posre\xc4\x8dilo se mu je vrniti v Ljubljansko pokrajino, kjer so ga sprejeli v sti\xc5\xa1kem cistercijanskem samostanu. Ko je izvedel za potrebo po duhovniku v Kne\xc5\xbeji vasi, se je naselil tam. _NEWLINE_Ob nem\xc5\xa1ki ofenzivi 27. oktobra 1943 je dekan Gomil\xc5\xa1ek sku\xc5\xa1al sku\xc5\xa1al posredovati pri nem\xc5\xa1kih vojakih. Naletel je na dr. G\xc3\xb6rger Hermanna, ki ga je prepoznal iz \xc4\x8dasa ptujskih zaporov, kar je bilo zanj usodno. Po izropanju njegovega stanovanja so ga odpeljali in ga 29. oktobra na cesti iz Dobrni\xc4\x8da pri Rde\xc4\x8dem Kalu dvesto metrov od prve hi\xc5\xa1e ustrelili. Pokopan je v Dobrni\xc4\x8du.\n_START_SECTION_\nVpliv\n_START_PARAGRAPH_\nZaradi njegovega dru\xc5\xa1tvenega delovanja in aktivnosti v prosveti so ga nekateri imenovali "\xc5\xa1tajerski Krek". Z njegovim prizadevanjem je bila leta 1900 ustanovljena Mladeni\xc5\xa1ka zveza. Bil je gore\xc4\x8d \xc4\x8dastilec Srca Jezusovega in Srca Marijinega, pisal je \xc4\x8dlanke v Glasnik Srca Jezusovega, bil je vnet borec za slovenstvo ob severni meji in v slovenjegori\xc5\xa1kih krajih, pospe\xc5\xa1evalec slovenskega tiska, pobudnik in ustanovitelj mnogih verskih dru\xc5\xbeb._NEWLINE_Verniki pri Sv. Benediktu v Slovenskih goricah so mu postavili spominsko plo\xc5\xa1\xc4\x8do ob vhodu v cerkev. _NEWLINE_Franc Gomil\xc5\xa1ek je eden od slovenskih kandidatov, za katere te\xc4\x8de postopek za priznanje mu\xc4\x8deni\xc5\xa1tva zaradi vere.'